Flåklypa Grand Prix (videospill fra 2021)

Flåklypa Grand Prix er et eventyr- og racerspill utgitt til Microsoft Windows og Nintendo Switch i 2021. Spillet er utviklet av Ravn Studio i samarbeid med Caprino Filmcenter og utgitt av Zordix Publishing. Det er basert på filmen under samme navn fra 1975 og er beskrevet som en nyutgave av PC-spillet fra 2000. 2021-utgaven av spillet har blant annet tredimensjonale modeller og mer avansert grafikk, mens nytt innhold er lagt til kappkjøringsdelen med Il Tempo Gigante.

Spillet er utviklet av norske Ravn Studio i Drammen, i samarbeid med RockPocket Games i Tønsberg og den ungarske utvikleren Invictus Games. I 2018 fikk spillet to millioner kroner i utviklingsstøtte fra Norsk Filminstitutt, samt 150 000 kroner fra Viken Filmsenter. I juli samme året ble en innsamlingskampanje lansert på Startskudd.no, som samlet inn over 600 000 kroner. Spillet hadde opprinnelig planlagt utgivelse i 2019, som senere ble utsatt til 2020. I april 2020 ble det klart at Zordix Publishing skulle stå for utgivelsen av spillet i 2021. Flåklypa Grand Prix ble til slutt utgitt den 4. november 2021 til Nintendo Switch og Microsoft Windows via Steam, med en planlagt kommende utgave til Mac. Spillet er utgitt med tekst og stemmeskuespill på norsk, dansk, engelsk og nordsamisk, i tillegg til svensk tekst.

Flåklypa Grand Prix fikk positiv mottakelse for presentasjonen og nostalgifaktoren, men kritikk for manglende innhold i forhold til originalutgaven.

Se også 
 Flåklypa Grand Prix (PC-spill)
 Flåklypa Grand Prix (Nintendo DS-spill)

Referanser 

Eventyrspill
Nintendo Switch-spill
Racerspill
Videospill fra 2021
Windows-spill
Videospill utviklet i Norge